1. ปัจจัยความเสี่ยง

ความผันผวนของอัตราค่าเช่าเรือ

ธุรกิจเดินเรือไม่ว่าจะเป็นในส่วนของเรือบรรทุกสินค้าแห้งแบบเทกองหรือเรือประเภทอื่นๆ
จะเป็นวัฎจักร โดยอัตราค่าเช่าเรือในปัจจุบันได้ปรับตัวสูงขึ้นมากเมื่อเทียบกับในอดีต
ซึ่งความผันผวนของอัตรา
ค่าเช่าเรือเกิดจากการเปลี่ยนแปลงในอุปสงค์และอุปทานของความต้องการใช้เรือบรรทุกสินค้า
และประเภทสินค้าแห้งเทกองที่ขนส่งว่าจะเป็นสินค้าที่ขนส่งเป็นปริมาณมากในแต่ละเที่ยว (Major
Bulks) หรือเป็นสินค้าที่ขนส่งเป็นปริมาณไม่มากในแต่ละเที่ยว (Minor Bulks)

ปัจจัยที่ส่งผลกระทบต่ออัตราค่าเช่าเรือ ได้แก่

-   อุปสงค์และกำลังการผลิตสินค้าแห้งแบบเทกอง

-   ระยะทางที่ใช้ขนส่งสินค้าแห้งเทกอง

-   การเปลี่ยนแปลงภาวะการค้าทางทะเลและรูปแบบของการขนส่งสินค้า

-   จำนวนเรือต่อใหม่ที่มีการส่งมอบ

-   การปลดระวางเรือที่มีอายุมาก

-   ความแออัดของท่าเรือ

บริษัทฯ
คาดว่าอุปสงค์ของเรือบรรทุกสินค้าแห้งแบบเทกองในอนาคตจะขึ้นอยู่กับอัตราการเติบโตทางเศรษฐกิจและปริมาณการหมุนเวียนทางการค้าในตลาดโลกที่เศรษฐกิจกำลังเติบโตอย่างรวดเร็ว
ซึ่งรวมถึงประเทศจีนและอินเดียด้วย เป็นที่คาดว่า
การเติบโตของกองเรือบรรทุกสินค้าแห้งแบบเทกองจะสูงกว่าอัตราการเติบโตทางการค้าของโลก
ซึ่งจะส่งผลให้อัตราการใช้เรือลดลงและจะมีผลกระทบต่อค่าระวางเรือ

ความสามารถในการปล่อยเรือให้เช่าของบริษัทฯ
เมื่อเรือหมดสัญญาเช่าจากลูกค้าและอัตราค่าเช่าสำหรับการทำสัญญาใหม่จะขึ้นกับสภาวะของตลาดเรือบรรทุกสินค้าแห้งเทกองในขณะนั้น
หากสัญญา เช่าเรือครบกำหนดในช่วงขาลง อัตราค่าระวางเรือที่บริษัทฯ
จะเสนอลูกค้ามักจะต่ำกว่าเดิม

เพื่อจำกัดความผันผวนของอัตราค่าเช่าเรือ บริษัทฯ ได้ปล่อยเช่าเรือในหลากหลายรูปแบบ
ไม่ว่าจะเป็นบริการแบบประจำเส้นทาง แบบเช่าเหมาลำเป็นระยะเวลา
แบบทำสัญญารับขนส่งสินค้าไว้ล่วงหน้า และแบบเช่าเหมาลำเป็นเที่ยว บริษัทฯ
ได้ทำสัญญาให้เช่าเรือเหมาลำแบบเป็นระยะเวลาโดยกำหนด ค่าเช่าในอัตราคงที่ไว้แล้ว จำนวน
18 ลำ ซึ่งคิดเป็นร้อยละ 39 และร้อยละ 21 ของระวางบรรทุกสินค้าทั้งหมดของบริษัทฯ ในปี
2549 และ 2550 ตามลำดับ ซึ่งจะช่วยทำให้ผลการดำเนินงานของบริษัทฯ ในอนาคตแข็งแกร่ง

ความผันผวนของราคาตลาดของเรือบรรทุกสินค้าแห้งเทกอง

ความผันผวนของราคาเรือบรรทุกสินค้าแห้งเทกองเกิดจากปัจจัยหลายประการ เช่น
การขึ้นลงของค่าระวาง การแข่งขันระหว่างบริษัทเดินเรือและการขนส่งสินค้าในรูปแบบอื่นๆ
ประเภทของเรือ ขนาดและอายุของกองเรือของบริษัทฯ
กฎระเบียบสากลเกี่ยวกับการเดินเรือในน่านน้ำนานาประเทศ และราคาของเรือที่ต่อเรือใหม่

ราคาตลาดของเรือบรรทุกสินค้าแห้งเทกองมือสอง ณ ปัจจุบันได้ปรับตัวสูงขึ้นมากเมื่อเทียบกับในอดีต
บริษัทฯ จึงถือว่าบริษัทฯ
ตัดสินใจในเวลาที่เหมาะสมที่ซื้อเรือมือสองจำนวนหลายลำในช่วงแรกของวัฏจักรธุรกิจเดินเรือขาขึ้นซึ่งเป็นช่วงที่เรือมือสองยังมีราคาต่ำกว่าราคาในปัจจุบันมาก
ดังนั้นกองเรือของบริษัทฯ จึงมีมูลค่าที่เหมาะสมตามมูลค่าตลาดซึ่งสูงกว่ามูลค่าตามบัญชี

เพื่อเป็นการจำกัดความผันผวนของมูลค่าตลาดของกองเรือ บริษัทฯ
ได้ทำการคัดเลือกผู้ขายเรืออย่างต่อเนื่อง ตรวจสอบราคาตลาด
และทำการวิเคราะห์ถึงผลของการลงทุนในระยะยาวอย่างรอบคอบ บริษัทฯ จะซื้อเรือ
หากการลงทุนนั้นสร้างผลตอบแทนในระยะยาวที่น่าพอใจให้บริษัทฯ

การซื้อเรือมือสอง

บริษัทฯ ซื้อเรือมือสองจากตลาดค้าเรือมือสองในตลาดโลก
และจะยังคงซื้อเรือมือสองเพิ่มเติมในอนาคต แม้ว่าบริษัทฯ
จะมีสิทธิเข้าไปตรวจสอบสภาพเรือก่อนการตกลงทำสัญญาซื้อเรือ
แต่บางครั้งข้อมูลของสภาพเรือเดิมอาจจะไม่สามารถให้รายละเอียดเกี่ยวกับสภาพเรือได้เหมือนกับข้อมูลสภาพเรือที่บริษัทฯ
ดำเนินการเอง

เพื่อจำกัดความเสี่ยงดังกล่าว โดยทั่วไป บริษัทฯ จะทำตามนโยบายของบริษัทฯ เกี่ยวกับการซื้อเรือ
ซึ่งจะพิจารณาเรือที่มีอายุต่ำกว่า 10 ปี
และติดต่อกับเจ้าของเรือหรือผู้ประกอบการที่มีชื่อเสียงดีในด้านการดำเนินงานและการบำรุงรักษาเรือ

ความรุนแรงของการแข่งขันในตลาด

ตลาดเรือบรรทุกสินค้าแห้งเทกองมีการแข่งขันกันสูงทั้งในด้านเงินทุน และความต้องการขนส่ง
สินค้าที่มีกระจัดกระจาย ส่วนใหญ่การแข่งขันกันจะเกิดจากเจ้าของเรือรายอื่นๆ
ซึ่งบางรายมีทรัพยากรที่ดีกว่าบริษัทฯ มาก การแข่งขันในการขนส่งสินค้าแห้งเทกอง
จะขึ้นอยู่กับราคา เส้นทางเดินเรือ ขนาดของเรือ อายุ สภาพและสมรรถนะของเรือ
และการบริหารจัดการเรือให้แก่ผู้เช่าเรือ

เนื่องจากตลาดเรือบรรทุกสินค้าแห้งเทกองมีการกระจายตัวสูง ดังนั้น บริษัทฯ
จึงมีกลยุทธ์ในการปล่อยเรือให้เช่าเหมาลำเป็นระยะเวลา โดยกำหนดอัตราค่าเช่าคงที่
และทำสัญญาให้เป็นระยะยาวขึ้น กระบวนการปล่อยเรือให้เช่าในระยะยาวนี้ มีการแข่งขันกันสูงมาก
และโดยทั่วไปจะมีกระบวนการ กลั่นกรองคัดเลือกผู้ให้เช่ากันค่อนข้างนาน
และโดยทั่วไปจะกินเวลาหลายเดือน
ซึ่งกระบวนการเสนอราคาให้เช่าเรือนี้จะทำให้เกิดการแข่งขันกันในด้านราคา

การให้เช่าเรือเป็นสัญญาระยะสั้น (Spot Voyages)

เรือที่ให้เช่าชนิดสัญญาระยะสั้น คือ เรือที่ให้บริการโดยอิงกับราคาตลาด
หรือเรือที่ให้เช่าเหมาลำเป็นระยะเวลา หรือเรือที่ทำสัญญารับขนส่งสินค้าไว้ล่วงหน้า
ที่คิดค่าบริการโดยอิงกับราคาตลาด และ
รวมถึงเรือที่กำหนดอัตราค่าเช่าเรือไว้แน่นอนตายตัวในระยะเวลาสั้นๆ บริษัทฯ
ได้จัดประเภทของสัญญาโดยคิดจากระยะเวลาของสัญญา โดยสัญญาที่มีระยะเวลาน้อยกว่า 1 ปี
จัดเป็นสัญญาระยะสั้น สัญญาที่มีระยะเวลาระหว่าง 1 ถึง 2 ปี จัดเป็นสัญญาระยะกลาง
และสัญญาที่มีระยะเวลามากกว่า 2 ปี จัดเป็นสัญญาระยะยาว อัตราค่าระวางเรือของบริษัทฯ
ไม่ว่าจะเป็นในแบบเดินเรือประจำเส้นทาง แบบมีสัญญารับขนส่งสินค้าล่วงหน้า
หรือแบบเช่าเหมาลำเป็นระยะเวลา จะมีการอ้างอิงราคาจากตลาดเช่าเรือระยะสั้น (spot
market)
ด้วยเหตุนี้การปรับตัวลดลงของอัตราค่าระวางเรือในตลาดดังกล่าวในช่วงระยะเวลาใดเวลาหนึ่ง
จะทำให้ผลประกอบการในช่วงเวลานั้นลดลงด้วย

เช่นเดียวกับที่กล่าวข้างต้น บริษัทฯ
วางแผนที่จะทำสัญญาให้เช่าเรือเป็นแบบระยะยาวโดยกำหนดอัตราค่าเช่าแบบคงที่ให้มากขึ้น
เพื่อเป็นการลดความเสี่ยงจากการให้เช่าเรือที่สัญญาระยะสั้น

ความผันผวนของฤดูกาล

ฤดูกาลมีผลกระทบต่อตลาดเรือบรรทุกสินค้าแห้งเทกอง ตามภาวะอุปสงค์ที่ผันแปรไปตามฤดูกาล ซึ่งมีผลกระทบต่ออัตราค่าระวาง และอาจส่งผลให้ผลการดำเนินการของบริษัทฯ ผันผวนในไตรมาสต่อ ไตรมาส ในช่วงฤดูใบไม้ร่วงและฤดูหนาว ตลาดเรือบรรทุกสินค้าแห้งเทกองจะดีเนื่องจากประเทศในแถบซีกโลกเหนือมีความต้องการถ่านหินและวัตถุดิบชนิดอื่นมากขึ้นในช่วงฤดูหนาว อย่างไรก็ตาม สภาพภูมิอากาศที่แปรปรวนในช่วงเวลาดังกล่าว อาจทำให้เกิดปัญหาเกี่ยวกับการเดินเรือและการจัดส่งสินค้าบางประเภท ซึ่งความผันผวนทางฤดูกาลจะไม่มีผลกระทบต่อเรือของบริษัทฯ ที่ให้เช่าเหมาลำแบบเป็นระยะเวลา

การบริหารแผนการขยายธุรกิจของบริษัทฯ

การเติบโตทางธุรกิจของบริษัทฯ ในอนาคตขึ้นอยู่กับปัจจัยดังต่อไปนี้

-   การกำหนดเส้นทางการให้บริการและซื้อเรือที่เหมาะสม

-   การกำหนด วิเคราะห์ และใช้เรือที่ได้มาอย่างเหมาะสม

-   การขยายฐานลูกค้า

-   การบริหารการขยายตัวทางธุรกิจ

-   การได้รับความสนับสนุนทางการเงินในเงื่อนไขที่บริษัทฯ สามารถยอมรับได้

การเติบโตทางธุรกิจย่อมก่อให้เกิดความเสี่ยงเพิ่มขึ้นหลายประการ เช่น ภาระหนี้สินและภาระ
ผูกพันต่างๆ ความยุ่งยากในการปฏิบัติตามมาตรฐาน กฎระเบียบ ข้อปฏิบัติและนโยบาย
การคัดเลือกบุคลากรใหม่ที่มีคุณภาพเข้ามาเพิ่มเติม
การรักษาความสัมพันธ์ทางการค้ากับลูกค้าของบริษัทฯ
และการผสมผสานทรัพย์สินที่ได้มาใหม่มาใช้กับของเดิมที่มีอยู่แล้ว

เพื่อจำกัดความเสี่ยงดังกล่าว บริษัทฯ จึงต้องลงทุนอย่างต่อเนื่องในระบบการจัดการและการเงิน
และจากการที่ธุรกิจของบริษัทฯ เติบโตขึ้นอย่างต่อเนื่อง บริษัทฯ
จึงต้องพัฒนาระบบฐานข้อมูลและการ รายงานให้มีประสิทธิภาพ
เพื่อใช้เป็นศูนย์รวมการวัดผลการดำเนินการและผลประกอบการ

อายุของกองเรือที่เพิ่มขึ้น

โดยทั่วไปแล้ว ต้นทุนในการดูแลรักษาเรือให้อยู่ในสภาพที่เหมาะสมในการดำเนินการนั้นจะ
เพิ่มขึ้นตามอายุเรือ
เนื่องจากประสิทธิภาพในการเผาผลาญเชื้อเพลิงของเรือที่มีอายุมากจะถดถอยไป
และยังต้องใช้จ่ายเงินในการดูแลรักษาเรือสูงกว่าเรือที่เพิ่งต่อใหม่
ซึ่งเรือใหม่จะได้รับการพัฒนาทางเทคโนโลยีให้เครื่องยนต์มีประสิทธิภาพที่ดีขึ้น
มีการออกแบบเรือและใช้ชนิดของโลหะที่นำมาต่อเรือดีกว่าเรือรุ่นเก่า นอกจากนี้
เรือที่มีอายุมากยังต้องเสียค่าประกันภัยในอัตราที่สูงขึ้นส่งผลให้ได้รับความนิยมจากผู้เช่าน้อยลง
อีกทั้งกฎระเบียบและมาตรฐานด้านความปลอดภัย และมาตรฐานอื่นๆ ที่เกี่ยวกับอุปกรณ์ต่างๆ
ที่ใช้ในเรืออาจทำให้ต้องมีต้นทุนการดำเนินงานที่สูงขึ้น และอาจเป็นข้อจำกัดในการใช้เรือ

เพื่อจำกัดความเสี่ยงดังกล่าว กลยุทธ์ในการปรับปรุงกองเรือของโทรีเซน
จึงเป็นการทยอยปลดระวางเรือเก่าและซื้อเรือที่มีอายุน้อยกว่า 10 ปี มาทดแทนเรือที่ปลดระวางไป

ความเสี่ยงในการดำเนินงานเกี่ยวกับเรือเดินทะเล

โดยปกติ การดำเนินธุรกิจขนส่งสินค้าระหว่างประเทศทางทะเลอาจต้องเผชิญกับความเสี่ยงต่างๆ
อาทิเช่น การเกิดอุบัติเหตุทางทะเล อุบัติเหตุที่เกิดจากความแปรปรวนของธรรมชาติ
ความสูญเสียหรือ เสียหายของสินค้าหรือทรัพย์สินต่างๆ
การหยุดกิจการชั่วคราวอันเนื่องมาจากเครื่องยนต์กลไกขัดข้อง ความผิดพลาดของบุคลากร
ความแปรปรวนของสภาพดินฟ้าอากาศ และการถูกโจมตีเรือ
ซึ่งสิ่งเหล่านี้อาจก่อให้เกิดผลเสียต่อชื่อเสียงในด้านความปลอดภัยและความน่าเชื่อถือของบริษัทฯ
ในฐานะที่บริษัทฯ เป็นเจ้าของเรือและเป็นผู้บริหารกองเรือ

เพื่อจำกัดความเสี่ยงดังกล่าว บริษัทฯ จึงจำเป็นต้องลงทุนอย่างต่อเนื่องในระบบปฏิบัติการบนเรือ
การบำรุงรักษา และซ่อมแซมเรือของบริษัทฯให้ได้ตามมาตรฐานสูงสุด
โดยระบบดังกล่าวครอบคลุมถึง ขั้นตอนการปฏิบัติงานบนเรือเพื่อความปลอดภัยในการเดินเรือ
การให้การฝึกอบรมอย่างเหมาะสมแก่ลูกเรือ
และการรายงานการเกิดอุบัติเหตุแก่สำนักงานใหญ่โดยไม่ชักช้า เป็นต้น

การไม่สามารถปฏิบัติตามข้อบังคับในด้านความปลอดภัยตามมาตรฐานสากล

ในการดำเนินธุรกิจการเดินเรือขนส่งสินค้าทางทะเลระหว่างประเทศนั้น
ผู้ประกอบการทุกรายจะต้องยึดถือและปฏิบัติตามกฎระเบียบสากลเกี่ยวกับระบบบริหารจัดการความปลอดภัย
หรือ ISM Code ซึ่งกำหนดโดยองค์การทางทะเลระหว่างประเทศ (International Maritime
Organisation) อย่างเคร่งครัด
เพื่อความปลอดภัยจากการดำเนินงานของเรือเดินทะเลและการป้องกันมลภาวะต่างๆ โดยที่ ISM
Code ได้กำหนดให้เจ้าของเรือและผู้จัดการกองเรือต้องปฏิบัติตาม
“ระบบบริหารจัดการความปลอดภัย (Safety Management System)”
ซึ่งรวมถึงการนำนโยบายการป้องกันสิ่งแวดล้อมและความปลอดภัยต่างๆ
มาใช้เมื่อเกิดเหตุการณ์ฉุกเฉิน หากผู้ประกอบการไม่สามารถปฏิบัติตาม ISM Code ได้
อาจส่งผลให้บริษัทฯ มีความเสี่ยงเพิ่มมากขึ้น
อาจถูกเพิกถอนกรมธรรม์ประกันภัยหรือได้รับความคุ้มครองจากกรมธรรม์น้อยลงสำหรับเรือที่ไม่สามารถปฏิบัติตามมาตรฐานที่กำหนดไว้
อีกทั้งยังอาจถูกสั่งห้ามการนำเรือเข้าเทียบท่าหรือถูกกักเรือไม่ให้ออกจากท่าเรือในบางประเทศได้
ทั้งนี้กองเรือของบริษัทฯ ได้ปฏิบัติตามกฎของ ISM Code ทุกประการ